Wizara ya afya katika Ukanda wa Gaza inayoongozwa na Hamas imesema
idadi ya vifo vya Wapalestina kutokana na mashambulizi ya Israel
imeongezeka na kufikia watu 32,490 huku majeruhi wakifikia 74,899
tangu kuanza kwa mzozo huo mnamo Ocktoba 7 mwaka uliopita.
Wizara hiyo imeongeza kwamba katika muda wa saa 24 jeshi la Israel
limewauwa Wapalestina 76 na kuwajeruhi wengine takriban 102.
Wizara hiyo imeongeza katika taarifa yake kuwa baadhi ya
waathiriwa bado wamekwama kwenye vifusi huku mashambulizi makubwa ya
mabomu ya Israel yakiwa bado yanaendelea.
Kuna wasiwasi unaoongezeka kuhusu hatma ya raia na wafanyakazi wa
idara ya afya.
Vikosi vya Israel vimeendeleza oparesheni yake ya kijeshi katika
hospital ya Al-shifa iliopo kaskazini mwa Gaza na hospitali ya
Al- amal, huku wakiizingira hospitali nyengine ya Nasser katika
mkoa wa Khan Yonus, kusini mwa Gaza.
Kwa mujibu wa ripoti za vyombo vya habari vya ndani, wanajeshi wa
Israel walivamia maeneo kadhaa ya makaazi katika mji wa kaskazini wa
Beit Hanoun na kuua takriban watu 12. Pia kambi za wakimbizi za
Nuseirat na Zawaida zilishambuliwa kwa mabomu na kusababisha vifo
vya watu tisa.
Mashambulizi ya anga ya 9 pia yamevurumishwa katika maeneo ya
makaazi ya watu mji wa kusini wa Rafah na kuua Wapalestina 11.
Waziri Mkuu wa Israel Benjamin Netanyahu amepuuzilia mbali
tahadhari ya Marekani kuhusu uvamizi wa ardhini katika mji wa
kusini mwa Gaza.
Akizungumza na wajumbe wa Baraza la Congress la Marekani kutoka pande
zote mbili mjini Jerusalem, Netanyahu alisema wale
wanaojihifadhi Rafah ambao ni zaidi ya nusu ya wakaazi milioni 2.3 wa
Gaza, wataweza kuepuka mapigano.
Ukanda wote wa Gaza kaskazini mwa Rafah, unajua, watu walihamia
upande wa chini, lakini wanaweza kurudi nyuma.
Sio lazima waende kaskazini mwa Wadi Gaza, lakini bado kuna
asilimia 65 ya Ukanda wa Gaza iliyoachwa wazi na watu wanahama
na mahema yao.
.....
Israel inataka kuharibu kile inachosema ni kambi nne za Hamas
katika mkoa wa Rafah, ikisema mashambulizi ya ardhini ni muhimu
kufanikisha hatua hiyo, ili kulitokomeza kabisa kundi hilo la wanamgambo.
Uvamizi huo uliopangwa umeibua wasiwasi wa kimataifa kutokana na
eneo la Rafah kuwahifadhi Wapalestina milioni 1.4, ambao
wengi wao wamekimbia mapigano katika maeneo mengine.
Marekani, mshirika mkuu wa Israel, pamoja na mataifa mengine yameonya
juu ya janga la kibinadamu iwapo Israel itaanzisha mashambulizi.